L'entrada en vigor de la nova gramàtica catalana ha generat força polèmica.
Els més puristes consideren que algunes coses s'haurien de quedar com estan i d'altres pensen que la llengua és viva i s'ha d'adaptar per sobreviure.
Al TERMCAT, el Centre de Terminologia de Catalunya, t'ajuden a normalitzar la llengua especialitzada i a conèixer els nous lèxics amb els diccionaris en línia especialitzats per matèries.
Postveritat és la paraula de l'any per Oxford Dictionaries, populisme ho és per la Fundéu BBVA, vegà/ana és el neologisme de l'any per l' Observatori de Neologia del Departament de Traducció i Ciències del Llenguatge de la Universitat Pompeu Fabra i l'Institut d'Estudis Catalans (IEC), diacrític és paraula de l'any per als redactors i col·laboradors del diari La Vanguardia, o el sensellarisme, terme recentment creat i que, per desgràcia, darrerament és molt present als mitjans de comunicació.
Tots aquests mots estan ara en boca de tothom, però a poc a poc s'aniran incorporant al nostre llenguatge.
Alguns són termes nous, d'altres s'han posat de moda per la situació política o econòmica mundial, però tots els acabarem utilitzant arrossegats per l'actualitat.
La llengua és viva i cal normalitzar els neologismes per no patir un estancament del llenguatge perquè no s'adapti a allò que fa servir la gent del carrer.
El TERMCAT posa el seu granet de sorra amb tota una sèrie de materials que et detallem a continuació.
TERMCAT, un munt de possibilitats en constant evolució
Actualment el TERMCAT disposa de 108 diccionaris terminològics dividits en cinc grans sectors temàtics:
- Ciències humanes, amb diccionaris com aprenentatge en línia, castells, gastronomia japonesa, migracions, instruments musicals o religions, entre molts d'altres
- Ciències de la vida i de la salut, amb temes com cronicitat, immunologia, ictus i lesions medul·lars i cerebrals, papallones, vacunes, psiquiatria o neurociència, entre d'altres
- Ciències jurídiques i econòmiques, amb diccionaris de comunitats europees, eleccions, finançament alternatiu, qualitat, responsabilitat social, planificació estratègica o dret, entre d'altres
- Esports, on es poden trobar automobilisme, esports d'hivern, criquet, pàdel, escacs, surf de neu o twirling, entre molts d'altres
- Indústria i tecnologia, on podeu trobar diccionaris dedicats a dispositius mòbils, gemmologia, videojocs, xarxes socials, fusteria, metrologia, transport turístic o màrqueting digital, entre d'altres.
A banda dels diccionaris de creació pròpia, el TERMCAT disposa de 10 diccionaris allotjats, és a dir, que no formen part de la col·lecció, però als quals el TERMCAT ofereix allotjament.
Entre aquest grup podem trobar un argot culinari i gastronòmic, i diccionaris de tecnologia del so i de la música, naturopatia o paraules de mar, entre d'altres.
Per facilitar comprensió d'alguns mots comuns des del TERMCAT també han elaborat 20 infografies o materials gràfics amb títols com Canvi climàtic.
Termes clau, El cicle de l'aigua, Gestos tàctils en dispositius mòbils, Jo corro, no faig running, Pluges d'estels, Termes de Fórmula 1 o la Taula periòdica d'elements, entre d'altres.
Ara ja no tens excusa per no saber com es diuen algunes paraules en català com repiular (retuitejar), multisuport ( crossmedia ), àrbitre (àrbit), camí pedelable (ruta verde), salt de pont (puenting), surf d'estel ( kitesurf ), noliejar (fletar) o ludificació (gamificació).